余观复
梅花引
耨银云，锄璧月，栽得寒花寄愁绝。阳和一点来天根，春满江南谁漏泄。珊瑚作树玉为肤，沉水熏香檀吐屑。野桥横，寒涧洁，斜梢舞破屋角烟，老树压残墙角雪。风流不肯王谢俦，孤高尚笑夷齐劣。萧然与俗最无缘，此话难明向谁说。绝爱西湖君，暗香浮动月黄昏。亦爱东坡老，竹外一枝斜更好。二仙去矣花寂寥，著语压花花不倒。谁能淡笔传其真，谁能楚语招其魂。参横月落兴未了，三叫花神闻不闻。花影摇摇情默默，冷透吟脾醒醉魄。问渠桃李岂知春，西抹东涂受春役。自然香，无色色。谯楼角动霜初飞，萧寺钟鸣天欲白。披衣绕遍树头行，判断人间风月国。